ai4bharat/Pralekha huggingface dataset:
பழங்குடியினர் நலத்துறை அமைச்சகம்
மலைவாழ் மக்களின் வாழ்வில் நிலை மாற்றத்தை ஏற்படுத்துவதில் TRIFED அமைப்பு உத்தரவாதம் - 33வது நிறுவன நாளில் உறுதி
மலைவாழ் மக்களின் வாழ்வில் நிலைமாற்றத்தை ஏற்படுத்தித் தரும் உறுதியை தொடர்ந்து செயல்படுத்துவோம் என்று இந்திய மலைவாழ் மக்கள் கூட்டுறவு சந்தைப்படுத்துதல் மேம்பாட்டு சம்மேளனம்  கூறியுள்ளது. 2020 ஆகஸ்ட் 6 ஆம் தேதி அந்த அமைப்பின் 33வது நிறுவன நாளை ஒட்டி இந்த உத்தரவாதம் அளிக்கப்பட்டது. தொழில் நிறுவனச் செயல்பாடு மற்றும் வணிகச் செயல்பாடுகள் மூலம் மலைவாழ் மக்களுக்கு அதிகாரம் கிடைக்கச் செய்ய வேண்டும் என்ற தனது லட்சியப் பாதையில் இந்த அமைப்பு உறுதியுடன் செயல்பட்டுக் கொண்டிருக்கிறது. குறிப்பாக சவாலான இந்தக் காலக்கட்டத்தில், மலைவாழ் மக்களுக்கு வேலைவாய்ப்பு மற்றும் வாழ்வாதார வாய்ப்பு உருவாக்குதலில் டிரைபெட் அமைப்பு தன் முயற்சிகளை இரட்டிப்பாக்கியுள்ளது.
நாடு முழுக்க நோய்த் தொற்று பரவிவரும் நிலையில், எல்லா துறைகளும் ஆன்லைனில் செல்லும் நிலையில், டிரைபெட் தனது நிறுவன நாளை 2020 ஆகஸ்ட் 6 ஆம் தேதி மெய்நிகர் நிகழ்ச்சியாக நடத்தியது. டிரைபெட் மெய்நிகர் அலுவலகத் தொடர்பில் 81 ஆன்லைன் பணி நிலையங்கள் உள்ளன. அது தவிர கூடுதலாக 100 மாநில மற்றும் முகமைப் பணி நிலையங்கள் மூலம் நாடு முழுக்க டிரைபெட் அலுவலர்கள் தங்கள் பங்காளர்களுடன் பணியாற்றி வருகின்றன. முன்னோடி ஏஜென்சிகள் அல்லது அமலாக்க ஏஜென்சிகள் ஆகியவற்றுடன் இணைந்து திட்டங்களை லட்சிய நோக்குடன் செயல்படுத்தி, மலைவாழ் மக்களை மற்ற மக்களுடன் இணைந்த வாழ்க்கை நிலைக்கு கொண்டு வருவதற்கு இந்த அமைப்பு பாடுபட்டு வருகிறது. தொழிலாளர் பங்கேற்பு நிலையை மதிப்பிட்டு, அவர்களின் முயற்சிகளை முறைப்படுத்துவதற்கு, அலுவலர் பங்கேற்பு மற்றும் பணிப் பகிர்வு மேட்ரிக்ஸ் முறை தொடங்கப்பட்டுள்ளது. மற்ற டிஜிட்டல் மென்பொருள்களின் உதவியுடன் மாநிலங்கள் மற்றும் பிராந்திய அளவில் தடையின்றி பணிகள் நடைபெறுகின்றன. மலைவாழ் மக்களின் வணிகத்தை மேம்படுத்துதல் மற்றும் வாய்ப்புகளை பயன்படுத்துதலுக்கு டிஜிட்டல் வசதிகளை பயன்படுத்தும் நோக்கில் இந்த அமைப்பு சார்ந்த முன்முயற்சிகள் மேற்கொள்ளப் படுகின்றன. கிராமம் சார்ந்த மலைவாழ் உற்பத்தியாளர்கள் மற்றும் கைவினைஞர்களை தேசிய மற்றும் சர்வதேச சந்தைகளுடன், சர்வதேசத் தரத்திலான மின்னணு வணிகத் தளங்கள் மூலம் இணைப்பை ஏற்படுத்திக் கொடுப்பதும் இதில் அடங்கும்
(Visitor Counter : 393
பாதுகாப்பு அமைச்சகம்
செஷல்சில் நடைபெற்ற ஒருங்கிணைந்த கடற்படைகள் பயிற்சியில் ஐஎன்எஸ் சுனைனா பங்கேற்றது
2022 செப்டம்பர் 24 முதல் 27 வரை செஷல்சில் நடைபெற்ற ஒருங்கிணைந்த கடற்படைகள் நடத்திய கடல்சார் படைகளின் வருடாந்தர பயிற்சியில் ஐஎன்எஸ் சுனைனா பங்கேற்றது. அமெரிக்க மத்திய கடற்படையின் வைஸ் அட்மிரல் பிராட் கூப்பர், இந்திய கடற்படையை பயிற்சிக்கு வரவேற்றார். ஒருங்கிணைந்த கடற்படைகளின் பயிற்சியில் இந்திய கடற்படை கப்பல் பங்கேற்பது இதுவே முதல் முறை என்பது கூடுதல் சிறப்பம்சமாகும்.
அனைத்து நாடுகளின் கடற்படையினரும் பங்கேற்ற இந்த பயிற்சியின் ஒருபகுதியாக, கடல்சார் கள விழிப்புணர்வு குறித்த பயிற்சியும் இந்திய கடற்படையால் நடத்தப்பட்டது. இந்திய கடற்படை குழுவின் ஆதரவுடன், செஷல்ஸ் கப்பல் படையினர் தலைமையில், எச்எம்எஸ் மாண்ட்ரோஸ் கப்பலில், படகு மூலம் தேடுதல் மற்றும் பறிமுதல் செய்தல் குறித்த செயல்விளக்கமும் அளிக்கப்பட்டது.
செஷல்ஸ் குடியரசின் தலைவர் திரு.வேவல் ராம்கலவன் மற்றும் ஒருங்கிணைந்த கடற்படையின் உறுப்பு நாடுகளின் உயரதிகாரிகள் உள்ளிட்டோர் இந்த பயிற்சியை பார்வையிட்டனர். இந்த கூட்டுப் பயிற்சியில் ஈடுபட்ட இந்திய கடற்படையின் பங்களிப்பு மிகவும் பாராட்டப்பட்டது.
பாதுகாப்பு அமைச்சகம்
சிறப்பாக சேவை புரி்ந்ததற்கான பதக்கத்தை ஓய்வு பெற்ற அட்மிரல் சுனில் லன்பாவுக்கு சிங்கப்பூர் அரசு வழங்கியது
சிறப்பாக சேவை புரிந்ததற்கான பதக்கத்தை முன்னாள் இந்திய கடற்படை தலைமை தளபதி ஓய்வு பெற்ற அட்மிரல் சுனில் லன்பாவுக்கு சிங்கப்பூர் அரசு வழங்கியது. சிங்கப்பூர் நாட்டின் பாதுகாப்பு அமைச்சக அலுவலகத்தில் இன்று நடைபெற்ற நிகழ்ச்சியில், சிங்கப்பூர் அதிபர் எச் இ அலிமா யாக்கூப்புக்கு பதிலாக சிங்கப்பூர் பாதுகாப்பு அமைச்சர் டாக்டர் என்ஜி எங் ஹென், விருது வழங்கினார்.
இந்தியா – சிங்கப்பூர் இடையே பாதுகாப்புத்துறை மற்றும் கடற்படையில் ஒத்துழைப்பை வலுப்படுத்த மேற்கொண்ட பங்களிப்புக்காக இவ்விருது வழங்கப்பட்டது. அட்மிரல் சுனில் லம்பா இந்திய கடற்படை தலைமை தளபதியாக இருந்த போது சிங்கப்பூர் – இந்தியா இடையே இருதரப்பு கடல்சார் கூட்டுப்பயிற்சி விசாகப்பட்டினத்தில் கடந்த 2018ஆம் ஆண்டு அக்டோபர் மாதம் இந்திய கடற்படை மூலம் நடைபெற்றது. இவரது தலைமையின் கீழ், இருநாட்டு கடற்படைகளுக்கு இடையே பல்வேறு ஒப்பந்தங்கள் கையெழுத்தானது.
இவ்விருதைப் பெறுவதற்காக சிங்கப்பூர் சென்றுள்ள ஓய்வு பெற்ற அட்மிரல் சுனில் லம்பா, அந்நாட்டு ராணுவ தளபதி, லெப்டினன்ட் ஜெனரல் மெல்வின் ஓங்க், கடற்படை தளபதி ஆரோன் பெங்க் ஆகியோரை சந்தித்துப் பேசினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1857779
------
(Visitor Counter : 102
இளைஞர் நலன் மற்றும் விளையாட்டு அமைச்சகம்
கடந்த ஐந்து ஆண்டுகளில் இளைஞர் நலன் மற்றும் விளையாட்டுத் துறை அமைச்சகத்தின் பல்வேறு இளைஞர் மற்றும் விளையாட்டு மேம்பாட்டுத் திட்டத்தின்கீழ் 12,788.87 கோடி ரூபாய் ஒதுக்கப்பட்டது: திரு அனுராக் தாகூர்
மத்திய இளைஞர் நலன் மற்றும் விளையாட்டுத் துறை அமைச்சகத்தின்கீழ், இளைஞர் மற்றும் விளையாட்டு மேம்பாட்டுக்காக திட்ட வாரியாக நிதி ஒதுக்கப்படுகிறது. மாநில வாரியாக ஒதுக்கப்படவில்லை. இந்த அமைச்சகத்தின் இளைஞர் மற்றும் விளையாட்டு மேம்பாட்டு பல்வேறு திட்டத்தின்கீழ் கடந்த ஐந்தாண்டுகளிலும், நடப்பாண்டிலும், 12,788.87 கோடி ரூபாய் ஒதுக்கப்பட்டது. இதில் 11,482.77 கோடி ரூபாய் செலவிடப்பட்டுள்ளது.
பல்வேறு மாநிலங்கள் மற்றும் யூனியன் பிரதேச அரசுகளிடம் இருந்து அவ்வப்போது இளைஞர் மற்றும் விளையாட்டு தொடர்பான பரிந்துரைகளை மத்திய அரசு பெற்று வருகிறது. பீகார் உள்ளிட்ட 12 மாநிலங்களில் கேலோ இந்தியா திட்டத்தின் மூலம் விளையாட்டு கட்டமைப்பு உருவாக்குதல் திட்டத்தின்கீழ் 289 விளையாட்டு கட்டமைப்பு திட்டங்களுக்கு ஒப்புதல் அளிக்கப்பட்டுள்ளது.
இளைஞர் நலன் மற்றும் விளையாட்டுத் துறை அமைச்சகத்தின் இந்த அனைத்து திட்டங்களும் பாலின பாகுபாடு இன்றி நிறைவேற்றப்படுவதாகவும், மகளிருக்கான விளையாட்டு மேம்பாட்டுக்கு அக்கறை செலுத்தப்படுகிறது.
இத்தகவலை மாநிலங்களவையில் எழுத்துப்பூர்வமாக பதிலளித்த போது, மத்திய இளைஞர் நலன் மற்றும் விளையாட்டுத் துறை அமைச்சர் திரு அனுராக் தாகூர் தெரிவித்தார்.
மத்திய அமைச்சரவை
இந்தியா, ஜப்பான் இடையே, தரமான ஜவுளிகள் துறையில் ஒத்துழைப்புக்கான புரிந்துணர்வு ஒப்பந்தத்திற்கு அமைச்சரவை ஒப்புதல்
ஜப்பான் நாட்டு சந்தைக்கு ஏற்றவாறு இந்திய ஜவுளிகள் மற்றும் ஆடைகளின் தரத்தை மேம்படுத்துவது, மற்றும் பரிசோதிப்பதற்காக, இந்தியாவின் ஜவுளிகள் ஆணையம் மற்றும் ஜப்பானின் நிசன்கென் தர மதிப்பீடு மையம் ஆகியவற்றுக்கு இடையில் புரிந்துணர்வு ஒப்பந்தத்தில் கையெழுத்திடுவதற்காக, பிரதமர் திரு.நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது.
இதனால், தொழில்நுட்பத் துறைக்கான ஜவுளிகள் மற்றும் துணி வகைகளை இந்தியாவில், பரிசோதிக்கும் பணிகளை, நிசன்கென் தர மதிப்பீடு மையத்தின் சார்பாக ஜவுளிகள் ஆணையம் மேற்கொள்ளும்.
பாதுகாப்பு அமைச்சகம்
தேஜஸ் போர் விமானத்தில் பறந்த முதல் பாதுகாப்பு அமைச்சர் என்ற சிறப்பை திரு.ராஜ்நாத்சிங் பெற்றுள்ளார்
உள்நாட்டிலேயே தயாரிக்கப்பட்ட பன்னோக்கு இலகு ரக போர் விமானமான தேஜஸ் விமானத்தில் பறந்த முதல் பாதுகாப்பு அமைச்சர் என்ற சிறப்பை திரு.ராஜ்நாத்சிங் பெற்றுள்ளார்.
பெங்களூருவில் உள்ள இந்துஸ்தான் ஏரோனாட்டிகல் நிறுவன விமான தளத்திலிருந்து புறப்பட்ட ராஜ்நாத்சிங், தேஜஸ் போர் விமானத்தில் சுமார் 30 நிமிடங்கள் பயணம் செய்தார். அவருடன் விமானப்படை துணை தளபதி ஏர்வைஸ் மார்ஷல் நம்தேஸ்வர் திவாரியும் அந்த விமானத்தில் பயணம் செய்தார்.
பின்னர் தமது பயண அனுபவங்களை விளக்கிய பாதுகாப்பு அமைச்சர், இந்தப் பயணம், பரபரப்பு மற்றும் சிறப்பு வாய்ந்ததாக இருந்தது என்றார்.
தேஜஸ் போர் விமானத்தை வடிவமைத்து தயாரித்ததற்காக, இந்துஸ்தான் ஏரோனாட்டிகல் நிறுவனம், பாதுகாப்பு ஆராய்ச்சி மற்றும் மேம்பாட்டு நிறுவனம் & விமான மேம்பாட்டு அமைப்பு ஆகியவற்றுக்கு அவர் பாராட்டு தெரிவித்தார். போர் விமானங்களை உலகம் முழுவதற்கும் ஏற்றுமதி செய்யும் நிலையில் இந்தியா உள்ளதாகவும் பாதுகாப்பு அமைச்சர் தெரிவித்தார். நமது வீரர்கள் மற்றும் பாதுகாப்பு படைகளை நினைத்து மிகுந்த பெருமிதம் அடைவதாகக் குறிப்பிட்ட ராஜ்நாத் சிங், இந்திய விமானப்படை, ராணுவம் & கடற்படையினர், வீரம் மற்றும் துணிச்சலுடன் தங்களது பணியை சிறப்பாக நிறைவேற்றி வருவதாகவும் தெரிவித்தார்.
உணவுப் பதப்படுத்துதல் தொழிற்சாலைகள் அமைச்சகம்
தற்சார்பு இந்தியா இயக்கத்தின் கீழ் தொடங்கப்பட்ட பிரதமரின் உணவு பதப்படுத்துதல் குறு நிறுவனங்கள் முறைப்படுத்துதல் திட்டம் ஒரு வருடத்தை பூர்த்தி செய்தது
தற்சார்பு இந்தியா இயக்கத்தின் கீழ் தொடங்கப்பட்ட மத்திய அரசு நிதியுதவி பெற்ற பிரதமரின் உணவு பதப்படுத்துதல் குறு நிறுவனங்கள் முறைப்படுத்துதல் திட்டம் ஒரு வருடத்தை பூர்த்தி செய்துள்ளது. அமைப்புசாரா உணவு பதப்படுத்துதல் துறையில் உள்ள குறு நிறுவனங்களின் போட்டித்தன்மையை மேம்படுத்துவதும், துறையின் முறைப்படுத்தலை மேம்படுத்துவதும் இத்திட்டத்தின் நோக்கமாகும்.
2020 ஜூன் 29 அன்று தொடங்கப்பட்ட பிரதமரின் உணவு பதப்படுத்துதல் குறு நிறுவனங்கள் முறைப்படுத்துதல் திட்டம், 35 மாநிலங்கள் மற்றும் யூனியன் பிரதேசங்களில் செயல்படுத்தப்படுகிறது. இத்திட்டத்தின் கீழ் விண்ணப்பிப்பதற்கான இணையதளம் 2021 ஜனவரி 25 அன்று தொடங்கப்பட்டது.
9000-க்கும் அதிகமான தனிநபர் பயனாளிகள் இணையதளத்தில் தங்களை பதிவு செய்துகொண்டுள்ளனர். 3500-க்கும் அதிகமான விண்ணப்பங்கள் சமர்ப்பிக்கப்பட்டுள்ளன.
பிரதமரின் உணவு பதப்படுத்துதல் குறு நிறுவனங்கள் முறைப்படுத்துதல் திட்டத்தின் ஒரு மாவட்டம் ஒரு பொருள் பிரிவின் கீழ் 35 மாநிலங்கள் மற்றும் யூனியன் பிரதேசங்களில் உள்ள 707 மாவட்டங்களில் மாநிலங்கள் மற்றும் யூனியன் பிரதேசங்களால் பரிந்துரைக்கப்பட்ட 137 பிரத்யேக பொருட்கள் உள்ளிட்டவற்றுக்கு ஒப்புதல் அளிக்கப்பட்டுள்ளது.
இத்திட்டத்தின் தொடர்பு வங்கியாக இருப்பதற்காக யூனியன் வங்கியுடன் ஒப்பந்தமிடப்பட்டுள்ளது. கடன் வழங்கும் பங்குதாரர்களாக செயல்படுவதற்காக 11 வங்கிகளுடன் புரிந்துணர்வு ஒப்பந்தங்கள் கையெழுத்திடப்பட்டுள்ளன.
தமிழ்நாடு, கர்நாடகா, உத்தரப் பிரதேசம், ராஜஸ்தான், ஜம்மு & காஷ்மீர், மத்தியப் பிரதேசம், தெலங்கானா, சத்தீஸ்கர், ஹிமாச்சலப் பிரதேசம், கேரளா, சிக்கிம், அந்தமான் & நிகோபார், ஆந்திரப் பிரதேசம், மேகாலயா, மிசோராம், ஒடிசா மற்றும் உத்தரகாண்ட் உள்ளிட்ட 17 மாநிலங்கள் மற்றும் யூனியன் பிரதேசங்களில் 54 பொது வழிகாட்டுதல் மையங்கள் அமைக்க ஒப்புதல் அளிக்கப்பட்டுள்ளது.
2020-21 முதல் 2024-25 வரையிலான ஐந்து வருட காலத்திற்கு 10,000 கோடிக்கும் அதிகமான மதிப்பீட்டில் 2,00,000 குறு உணவு பதப்படுத்துதல் நிறுவனங்களுக்கு நேரடி உதவி வழங்குவதை இத்த்திடம் நோக்கமாக கொண்டுள்ளது.
திட்டம் குறித்த மேலும் விவரங்களுக்கு, https://pmfme.mofpi.gov.in/pmfme/#/Home-Page எனும் இணைப்பை பார்க்கவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1731151
-----
(Visitor Counter : 301
பாதுகாப்பு அமைச்சகம்
கடலோரப் பாதுகாப்பு: தகவல் தொகுப்பு மையம்- இந்தியப் பெருங்கடல் பகுதி, பிராந்திய கூட்டு நடவடிக்கை மையம் இடையே புரிந்துணர்வு ஒப்பந்தம்
கடலோரப் பாதுகாப்பு நடவடிக்கைகளை தீவிரப்படுத்துவதற்கு தகவல் தொகுப்பு மையம் - இந்தியப் பெருங்கடல் பகுதி, செஷல்சில் உள்ள பிராந்திய கூட்டு நடவடிக்கை மையம், இடையே புரிந்துணர்வு ஒப்பந்தம் கையெழுத்தாகியுள்ளது. இதன் விளைவாக இந்த இரண்டு மையங்களுக்கு இடையே கடலோரப்பகுதிகள் குறித்த விழிப்புணர்வு, தகவல் பகிர்தல் மற்றும் துறை சார்ந்த நிபுணர் பங்களிப்பின் மேம்பாடு போன்ற நடவடிக்கைகளில் முன்னேற்றம் ஏற்படும்.
இந்திய கப்பற்படையின் கீழ் இயங்கும் இந்தியப் பெருங்கடல் பகுதி, பிராந்திய கூட்டு நடவடிக்கை மையத்தை மத்திய அரசு கடந்த 2018-ஆம் ஆண்டு டிசம்பர் 22ம் தேதி குருகிராமில் தொடங்கியது. இந்தியப் பெருங்கடல் ஆணையத்தால் நடைமுறைப்படுத்தப்படும் கடலோரப் பாதுகாப்புக் கட்டமைப்பின் பணிகளை பிராந்திய கூட்டு நடவடிக்கை மையம் மற்றும் இது தொடர்பாக அதிகாரம் பெற்ற 7 நாடுகளின் தேசிய மையங்கள் ஆகியவைகள் இணைந்து செயலாற்றும்.
இந்த புரிந்துணர்வு ஒப்பந்தம் கையெழுத்தான பிறகு இரண்டு மையங்களின் இயக்குனர்கள் ஒருமித்தக் குரலில் கடலில் மேற்கொள்ள வேண்டிய பாதுகாப்பு நடவடிக்கைகள் குறித்த ஆய்வு போன்றவற்றின் முக்கியத்துவத்தை விளக்கிக் கூறினர்.
----
AP/GS/KPG/KRS
(Visitor Counter : 138
பிரதமர் அலுவலகம்
மகாளய அமாவாசையை முன்னிட்டு மக்களுக்குப் பிரதமர் வாழ்த்து
மகாளய அமாவாசையை முன்னிட்டு மக்களுக்குப் பிரதமர் திரு. நரேந்திர மோடி வாழ்த்து தெரிவித்துள்ளார்.
“மகாளய அமாவாசை வாழ்த்துக்கள்!
நமது புவிக்கோளின் நல்வாழ்வுக்காகவும், குடிமக்களின் நலனுக்காகவும் நாம் துர்கா தேவிக்குத் தலைவணங்கி, அவளது ஆசீர்வாதத்தை வேண்டுவோம். இனிவரும் காலங்களில் அனைவரும் மகிழ்ச்சியாகவும் ஆரோக்கியமாகவும் இருப்போம்”, என்று டுவிட்டரில் பிரதமர் கூறியுள்ளார்.
நிதி அமைச்சகம்
இந்தியா-இங்கிலாந்து இடையே 12-வது பொருளாதார மற்றும் நிதி உரையாடல்  புதுதில்லியில் நடைபெற்றது
இந்தியா-இங்கிலாந்து இடையேயான 12-வது சுற்று பொருளாதார மற்றும் நிதி பேச்சுவார்த்தை தில்லியில் இன்று நடைபெற்றது. மத்திய நிதி அமைச்சர் திருமதி நிர்மலா சீதாராமன் தலைமையில் இந்திய தூதுக்குழுவும், பிரிட்டன் கருவூலத் தலைவர் ஜெரமி ஹன்ட் எம்.பி தலைமையிலான பிரிட்டன் தூதுக்குழுவும் இதில் கலந்து கொண்டது.
இந்தியாவும் இங்கிலாந்தும் நிதிச் சேவைகளில் தங்கள் ஒத்துழைப்பை ஆழப்படுத்துவதற்கான உறுதிப்பாட்டை மீண்டும் வலியுறுத்தின. நிதி உள்ளடக்கம் மற்றும் நிலையான வளர்ச்சியை நோக்கிய பரஸ்பர விருப்பங்களை ஆதரிக்கின்றன. கிஃப்ட் ஐ.எஃப்.எஸ்.சி.யில் நிதி சேவைகள் மற்றும் முதலீட்டை ஊக்குவிப்பதற்காக இந்தியா மேற்கொண்டு வரும் நடவடிக்கைகள் மற்றும் அதை ஆதரிப்பதற்கான இங்கிலாந்தின் உறுதிப்பாடு ஆகியவற்றின் அடிப்படையில் நம்பிக்கை இருந்தது.
உள்கட்டமைப்பு மேம்பாட்டு முன்னுரிமைகள், வலுவான ஃபின்டெக் கூட்டாண்மை மற்றும் நீண்டகால வளர்ச்சி இலக்குகளை நோக்கி நிலையான நிதி ஆகியவற்றை மேம்படுத்துவதற்காக இந்தியாவுக்கும் இங்கிலாந்துக்கும் இடையிலான அறிவுப் பரிமாற்றம், ஒத்துழைப்பு மற்றும் ஆதரவை மேம்படுத்துவது குறித்தும் இந்த உரையாடலில் கவனம் செலுத்தப்பட்டது.
உலகப் பொருளாதாரம் மற்றும் பலதரப்பு விவகாரங்களில் பரஸ்பர ஒத்துழைப்பை மேம்படுத்துவது குறித்தும் இரு தரப்பினரும் விவாதித்தனர். இந்தியாவின் தேசிய உள்கட்டமைப்பு திட்டத்துக்கு ஆதரவாக நிபுணத்துவம் மற்றும் முதலீட்டை பயன்படுத்துவதற்கான கூட்டு முயற்சியான இந்தியா-இங்கிலாந்து உள்கட்டமைப்பு நிதி இணைப்பை இரு நாடுகளும் அறிவித்தன.
மத்திய நிதி அமைச்சரும், பிரிட்டன் நிதியமைச்சரும் கூட்டாக வெளியிட்ட கூட்டறிக்கையை ஏற்றுக்கொண்டதன் மூலம் பேச்சுவார்த்தை நிறைவு பெற்றது.
இந்தக் கூட்டத்தில் நிதி அமைச்சகம், வெளியுறவு அமைச்சகம், இந்திய ரிசர்வ் வங்கி, இந்தியப் பங்குகள் மற்றும் பரிவர்த்தனை வாரியம் மற்றும் சர்வதேச நிதிச் சேவைகள் மைய ஆணையம் ஆகியவற்றின் பிரதிநிதிகளும் கலந்து கொண்டனர். இங்கிலாந்து கருவூலம், பாங்க் ஆப் இங்கிலாந்து மற்றும் நிதி நடத்தை ஆணையத்தின் பிரதிநிதிகளும் பங்கேற்றனர்.
பேச்சுவார்த்தையின் போது, திரு உதய் கோடக் மற்றும் திரு பில் வின்டர்ஸ் ஆகியோர் இணைந்து நடத்திய இந்தியா-இங்கிலாந்து நிதி கூட்டாண்மை  கூட்டத்திலும் அமைச்சர்கள் பங்கேற்றனர். இந்தியா மற்றும் இங்கிலாந்தைச் சேர்ந்த முக்கிய வர்த்தகத் தலைவர்கள் மற்றும் இரு நாடுகளைச் சேர்ந்த நிதி ஒழுங்குமுறை அமைப்புகளின் பிரதிநிதிகளும் பங்கேற்றனர். ஐ.யு.கே.எஃப்.பி கூட்டத்தில் கொள்கை ஆவணங்கள் மற்றும் இரு நாடுகளுக்கும் இடையிலான ஆழமான நிதி பரிமாற்றம் மற்றும் ஒத்துழைப்புக்கான யோசனைகள் குறித்து விவாதிக்கப்பட்டது.
குடியரசுத் துணைத் தலைவர் செயலகம்
வெள்ளையனே வெளியேறு இயக்கத்தின் 81-வது ஆண்டு தினத்தையொட்டி மாநிலங்களவையில் இன்று மரியாதை செலுத்தப்பட்டது
'வெள்ளையனே வெளியேறு' இயக்கம் அமிர்த காலமான இன்று இன்னும் பொருத்தமானது: குடியரசு துணைத்தலைவர்
வரலாற்றுச் சிறப்புமிக்க 'வெள்ளையனே வெளியேறு' இயக்கத்தின் 81-வது ஆண்டு தினத்தை முன்னிட்டு, குடியரசுத் துணைத்தலைவரும், மாநிலங்களவைத் தலைவருமான திரு. ஜக்தீப் தன்கர், நமது சுதந்திரப் போராட்ட வீரர்களுக்கு மரியாதை செலுத்தினார். மாநிலங்களவையில் அவர் வெளியிட்ட அறிக்கையில், இறையாண்மையையும், ஒருமைப்பாட்டையும் நிலைநிறுத்தவும், நாட்டின் சேவைக்காக நம்மை மீண்டும் அர்ப்பணிக்கவும் நமது உறுதிப்பாட்டை மீண்டும் நிலைநிறுத்தவும் அழைப்பு விடுத்தார்.
நாடாளுமன்ற உறுப்பினர்கள் தங்கள் தார்மீக பங்களிப்புகளை சுயபரிசோதனை செய்து சிந்திக்க இது ஒரு சந்தர்ப்பம் என்று கூறிய அவர், தேசத்திற்கு சேவை செய்வதற்கும், மக்களின் விருப்பங்களை நிறைவேற்றுவதற்கும், தேசங்களின் தொகுப்பில் இந்தியாவுக்கு பெருமைக்குரிய இடத்தைப் பெறுவதற்கும் அதிக வீரியத்துடன் மீண்டும் அர்ப்பணிக்க வேண்டும் என்று கேட்டுக்கொண்டார்.
'வெள்ளையனே வெளியேறு' என்ற அறைகூவல் இன்று நமது அமிர்த காலத்திற்கு மிகவும் பொருத்தமானது என்பதை வலியுறுத்துகிறது. ஏனெனில் இந்த இயக்கம் மக்கள் உறுதியுடனும் அர்ப்பணிப்புடனும் ஒரு நோக்கத்திற்காக ஒன்றிணைந்து செயல்பட்டால் என்னவெல்லாம் சாதிக்க முடியும் என்பதற்கான எடுத்துக்காட்டு.
மகாத்மா காந்தியின் 'செய் அல்லது செத்து மடி' என்ற உரத்த முழக்கத்தை பிரதிபலித்த திரு தன்கர், "இது மக்களுக்கு ஒரு புதிய ஆற்றலை ஊட்டியது, இது காலனித்துவ ஆட்சியின் நுகத்தடியிலிருந்து நமது தேசம் சுதந்திரம் பெறுவதில் உச்சக்கட்டத்தை அடைந்தது" என்பதை எடுத்துரைத்தார்.
வறுமையை ஒழித்தல், கல்வியறிவை ஊக்குவித்தல், பாகுபாட்டை ஒழித்தல், சமூக ஒருங்கிணைப்பை ஊக்குவித்தல் ஆகியவற்றை நோக்கமாகக் கொண்ட சுதந்திரத்திற்குப் பிந்தைய முயற்சிகளை மாநிலங்களவைத் தலைவர் தமது அறிக்கையில் அங்கீகரித்துள்ளார். 2047 ஆம் ஆண்டில் நமது நூற்றாண்டு கொண்டாட்டங்களை நோக்கி நாம் முன்னேறி வரும் நிலையில், இந்தத் துறைகளில் அடைந்த முன்னேற்றத்தில் தேசம் பெருமிதம் கொள்கிறது என்பதை அவர் சுட்டிக்காட்டினார்.
நமது சுதந்திரத்திற்காக தங்கள் இன்னுயிரை ஈந்த தியாகிகளுக்கு மரியாதை செலுத்தும் வகையில் மாநிலங்களவையின் அனைத்து உறுப்பினர்களும் மவுன அஞ்சலி செலுத்தினர்.
பிரதமர் அலுவலகம்
வாரணாசியில் உள்ள தன்னார்வத் தொண்டு நிறுவனங்களின் பிரதிநிதிகளுடன் பிரதமர் நாளை கலந்துரையாடுகிறார்
உணவு விநியோகம் மற்றும் பிற உதவிகளை செய்த இவர்களின் செயல்பாடுகளை எடுத்துரைத்து, பிரதமர் கலந்துரையாடுகிறார்
கொவிட்-19 பெருந்தொற்றினால் அறிவிக்கப்பட்ட முடக்க நிலை காலத்தில், வாரணாசி பொதுமக்களும், அங்குள்ள தன்னார்வ தொண்டு நிறுவனங்களின் உறுப்பினர்களும் தமது சொந்த முயற்சிகளாலும், மாவட்ட நிர்வாகத்திற்கு உதவி செய்ததன் வாயிலாகவும், அங்குள்ள ஒவ்வொருவருக்கும் உணவு கிடைப்பதை உறுதி செய்தனர். இத்தகைய நிறுவனங்களின் பிரதிநிதிகளுடன் பிரதமர் திரு.நரேந்திர மோடி, நாளை காணொலிக் காட்சி வாயிலாக கலந்துரையாடி, அவர்களின் அனுபவங்களையும், செயல்பாடுகளையும் எடுத்துரைக்கிறார்.
முடக்க நிலையின் போது வாரணாசியில் உள்ள 100-க்கும் மேற்பட்ட நிறுவனங்கள் கிட்டத்தட்ட 20 லட்சம் உணவுப் பொட்டலங்களையும், 2 லட்சம் ரேஷன் பொருள் பொட்டலங்களையும் மாவட்ட நிர்வாகத்தின் உணவு மையம் வாயிலாகவும், தமது சொந்த முயற்சிகளாலும் விநியோகித்தன.
உணவு விநியோகம் தவிர, முகக்கவசம், கிருமிநாசினி ஆகியவற்றையும் விநியோகிக்க இந்த நிறுவனங்கள் உதவின. இவர்களை மாவட்ட நிர்வாகம் “கொரோனா போராளிகளாக” கவுரவித்தது.
கல்வி, சமூகம், சமயம், சுகாதாரம், உணவகங்கள், சமுதாய சங்கங்கள் மற்றும் பிற தொழில் திறன் துறைகளில் இந்த நிறுவனங்கள் பணியாற்றி வருகின்றன.
மத்திய அமைச்சரவை
“2019 மக்களவை பொதுத் தேர்தலுக்கான” அறிவிக்கையை வெளியிட அமைச்சரவை ஒப்புதல்
பிரதமர் திரு. நரேந்திர மோடி தலைமையில் கூடிய மத்திய அமைச்சரவை, “2019 மக்களவை பொதுத் தேர்தலுக்கு சட்ட ரீதியான அறிவிக்கைகளை, 1951 மக்கள் பிரதிநிதித்துவ சட்டப் பிரிவு” 14 துணைப் பிரிவு -ன் கீழ் வெளியிட ஒப்புதல் அளித்துள்ளது. நாடாளுமன்ற தொகுதிகளைச் சேர்ந்தவர்கள் தங்களது உறுப்பினர்களை, இந்திய தேர்தல் ஆணையம் அதன் நடைமுறைகளின்படி பரிந்துரை செய்துள்ள தேதிகளில் மக்களவைக்கு தேர்ந்தெடுக்க இந்த அறிவிக்கை அழைப்பு விடுக்கிறது.
விளைவு:
அறிவிக்கைகள் வெளியிடப்பட்டதும், 17-வது மக்களவைக்கான தேர்தல் நடைமுறை தொடங்கும்.
(Visitor Counter : 118
பாதுகாப்பு அமைச்சகம்
பிரெஞ்சு கடற்படையுடன் கடல்சார் கூட்டுப் பயிற்சி 
உள்நாட்டிலேயே கட்டப்பட்ட இந்திய கடற்படையின் போர்க்கப்பலான ஐஎன்எஸ் சஹ்யாத்ரி, பிரெஞ்சு கடற்படை  கப்பல்களான எஃப்எஸ் டிக்ஸ்முட், எஃப்எஸ் லா ஃபயேட்,லா ஃபாயெட் கிளாஸ் ஃபிரிகேட் ஆகியவற்றுடன் இணைந்து 2023 மார்ச் 10-ம் தேதியன்று அரபிக் கடலில் கடல்சார் கூட்டுப் பயிற்சியில்  பங்கேற்றது.
இந்தப் பயிற்சியில் கடலில் குறுக்கு நிறுத்தகங்கள், ஏறும் பயிற்சிகள் உள்ளிட்ட பல்வேறு பயிற்சிகள் மேற்கொள்ளப்பட்டன. இப்பயிற்சி இரு கடற்படைகளுக்கும் இடையேயான உயர் மட்ட ஒத்துழைப்பை உறுதிப்படுத்தும் வகையில் அமைந்தது.
அதிநவீன ஆயுதங்கள் மற்றும் சென்சார்கள் பொருத்தப்பட்டுள்ள ஐஎன்எஸ் சஹ்யாத்ரி, வான் வழியாகவும், தரை வழியாகவும் மேற்கொள்ளப்படும் தாக்குதல்களைக் கண்டறிந்து அவற்றைத் தடுக்கும் திறன் கொண்டது. இந்த கப்பல் விசாகப்பட்டினத்தில் உள்ள இந்திய கடற்படையின் கிழக்குப்படையின் ஒரு பகுதியாகும்.
பிரதமர் அலுவலகம்
மணிப்பூரின் 50-வது மாநில தினத்தையொட்டி பிரதமர் ஆற்றிய உரை
“மணிப்புரி மக்களின் வரலாற்றில் காணப்படும் ஏற்றத்தாழ்வுகளின்போது அவர்களின் புத்தெழுச்சி மற்றும் ஒற்றுமைதான் அவர்களது உண்மையான வலிமை”
“முழு அடைப்புகள் மற்றும் போக்குவரத்துத் தடைகளிலிருந்து மணிப்பூர் விடுதலை பெற்று அமைதியாக திகழ வேண்டும்”
“மணிப்பூரை நாட்டின் விளையாட்டு அதிகார மையமாக மாற்ற அரசு உறுதிபூண்டுள்ளது”
“கிழக்கை உற்று நோக்குங்கள் கொள்கையின் மையப் புள்ளியாக வடகிழக்கு மாநிலங்களை மாற்றுவதற்கான தொலைநோக்குத் திட்டத்தில் மணிப்பூருக்கு முக்கியப் பங்கு உள்ளது”
“மாநிலத்தின் வளர்ச்சிப் பயணத்தில் ஏற்படும் தடைகள் அகற்றப்பட்டு அடுத்த 25 ஆண்டுகள் மணிப்பூரின் வளர்ச்சியில் அமிர்த காலமாக இருக்கும்”
மணிப்பூரின் 50-வது மாநில தினத்தையொட்டி மணிப்பூர் மக்களுக்கு பிரதமர் திரு.நரேந்திர மோடி வாழ்த்துத் தெரிவித்துள்ளார். இதையொட்டி உரையாற்றிய அவர், இம்மாநிலத்தின் ஒளிமயமான பயணத்திற்கு அளப்பரிய பங்காற்றி, தியாகம் புரிந்துள்ள அனைவருக்கும் மரியாதை செலுத்துவதாக கூறினார். மணிப்புரி மக்களின் வரலாற்றில் காணப்படும் ஏற்றத்தாழ்வுகளின்போது அவர்களின் புத்தெழுச்சி மற்றும் ஒற்றுமைதான் அவர்களது உண்மையான வலிமை என்றும் அவர் குறிப்பிட்டார். இம்மாநில மக்களின் எதிர்பார்ப்புகள் மற்றும் விருப்பங்களை உடனுக்குடன் அறிந்து கொள்ள தாம் தொடர் முயற்சிகளை மேற்கொண்டு வருவதாக குறிப்பிட்ட அவர், இந்த முயற்சிதான் மக்களின் உணர்வுகள் மற்றும் எதிர்பார்ப்புகளை அறிந்து கொள்ளவும், மாநிலத்தின் பிரச்சனைகளுக்குத் தீர்வு காணவும் வழிவகுப்பதாக கூறினார். தாங்கள் விரும்பும் அமைதியை மணிப்புரி மக்கள் அடைவார்கள் என்றும் அவர் மகிழ்ச்சித் தெரிவித்தார். “முழு அடைப்புகள் மற்றும் போக்குவரத்துத் தடைகளிலிருந்து மணிப்பூர் விடுதலை பெற்று அமைதியாக திகழ வேண்டும்” என்றும் அவர் குறிப்பிட்டார்.
மணிப்பூரை நாட்டின் விளையாட்டு அதிகார மையமாக மாற்ற அரசு உறுதிபூண்டுள்ளதாகவும் பிரதமர் தெரிவித்தார். மணிப்பூர் மாநிலத்தின் புதல்வர்களும், புதல்விகளும் தங்களது நேசம் மற்றும் திறமை மூலம் விளையாட்டுத் துறையில் பல்வேறு பெருமைகளைத் தேடித் தந்திருப்பதுடன் இந்தியாவின் முதலாவது விளையாட்டு பல்கலைக்கழகம் இம்மாநிலத்தில் ஏற்படுத்தப்பட்டுள்ளது. ஸ்டாட் அப் துறையிலும் மணிப்பூர் இளைஞர்கள் வெற்றியடைந்துள்ளதாக அவர் குறிப்பிட்டார். உள்ளூர் கைவினைப் பொருட்களை ஊக்குவிக்க அரசு உறுதிபூண்டிருப்பதையும் அவர் சுட்டிக்காட்டினார்.
கிழக்கை உற்று நோக்குங்கள் கொள்கையின் மையப் புள்ளியாக வடகிழக்கு மாநிலங்களை மாற்றுவதற்கான தொலைநோக்குத் திட்டத்தில் மணிப்பூருக்கு முக்கியப் பங்கு உள்ளதாக பிரதமர் குறிப்பிட்டார். ‘இரட்டை என்ஜின்’ அரசின் கீழ், நீண்ட காலமாக நிலுவையில் இருந்த ரயில்வே திட்டங்களான ஜிரிபாம் – துபுல் – இம்பால் ரயில் பாதை உட்பட ஆயிரக்கணக்கான கோடி ரூபாய் மதிப்புள்ள போக்குவரத்து இணைப்புத் திட்டங்கள் மணிப்பூருக்கு கிடைத்திருப்பதாகவும் அவர் கூறினார். அதே போன்று இம்பால் விமான நிலையத்திற்கு சர்வதேச தகுதி கிடைத்திருப்பதன் மூலம் வடகிழக்கு மாநிலங்களுக்கு தில்லி, கொல்கத்தா மற்றும் பெங்களூருவுடனான இணைப்பு வசதிகள் மேம்பட்டுள்ளன. இந்தியா – மியான்மர் – தாய்லாந்து முத்தரப்பு நெடுஞ்சாலைத் திட்டம் மற்றும் 9 ஆயிரம் கோடி ரூபாய் மதிப்பில் செயல்படுத்தப்பட உள்ள இயற்கை எரிவாயு குழாய் திட்டத்தின் மூலமும் மணிப்பூர் பலனடையும்.
மாநிலத்தின் வளர்ச்சிப் பயணத்தில் ஏற்படும் தடைகள் அகற்றப்பட்டு அடுத்த 25 ஆண்டுகள் மணிப்பூரின் வளர்ச்சியில் அமிர்த காலமாக இருக்கும் என்றும் பிரதமர் தெரிவித்தார். மாநிலத்தின் இரட்டை என்ஜின் வளர்ச்சிக்கு வாழ்த்துக் கூறி அவர் தமது உரையை நிறைவு செய்தார்.